Дызэрыпагэ ныбжьыщIэхэр
Сочэ къалэм щекIуэкIа «Малая Нобелевская академия» егъэджэныгъэ проектым и кубок нэхъыщхьэр зыIэрагъэхьащ икIи къэхутэныгъэ конференцым текIуэныгъэ къыщахьащ Бахъсэн районым и «Эльбрус» гупым.
«Малая Нобелевская академия» проектыр илъэс еханэ хъуауэ ирагъэкIуэкI. А зэманым къриубыдэу абы хэтащ Урысейм и щIыналъэ псоми щыпсэу ныбжьыщIэу 1500-м щIигъу.
Мы гъэм а зэхыхьэм ехъулIэныгъэхэр яIэу зыкъыщагъэлъэгъуащ Бахъсэн районым и курыт школхэм щеджэ ныбжьыщIэхэр щызэхуашэса гупым.
Проектым унэтIыныгъэ зэхуэмыдэхэр къызэщIиубыдэрт. Абы хыхьэрт школым щадж предметхэмкIэ олимпиадэ (урысыбзэ, математикэ, физикэ, биологие, химие, тхыдэ, обществознание), къэхутэныгъэ лэжьыгъэхэр утыку къихьэныр, акъылыфIагъыр къыщапщытэ джэгу-зэпеуэхэр.
Олимпиадэм медицинэ унэтIыныгъэмкIэ текIуэныгъэр къыщахьащ Ислъэмей къуажэм дэт курыт школ №1-м и 11-нэ классым щеджэхэу Быж Мухьэмэдрэ Мамхэгъ Елдаррэ. Абыхэм къагъэлъэгъуа щIэныгъэм балли 100 хуагъэуващ. Зэхыхьэм и къызэгъэпэщакIуэхэм къызэрыхагъэщамкIэ, къэхутакIуэ ныбжьыщIэхэм я урысейпсо конференцыр зэрырагъэкIуэкIрэ мы щIалитIым хуэдэу зэфIэкIышхуэ къэзыгъэлъэгъуа иджы япэу ирихьэлIэу аращ.
Санкт-Петербург и еджапIэ нэхъыщхьэхэм щIэтIысхьэну чэнджэщхэр иратащ Ислъэмей курыт школ №4-м и еджакIуэ Къэбардэ Мухьэмэдрэ (юридическэ унэтIыныгъэ) Зеикъуэ курыт школ №2-м щIэс Шэрхъ Дианэрэ (социально-экономикэ унэтIыныгъэ).
Гупым я зэфIэкI щагъэлъэгъуащ конференцым хэту къызэрагъэпэща спорт зэхьэзэхуэхэми. Апхуэдэу Хьэщэ Тимур (Зеикъуэ, курыт школ №2) шахмат джэгу-зэпеуэм бжьыпэр щиубыдащ, Мэздэгу Астемыр (Ислъэмей курыт школ №2) зыщIэIэтэнымкIэ етIуанэ увыпIэр къихьащ.
Бахъсэн районым и еджакIуэхэм унэтIыныгъэ 17-кIэ къэхутэныгъэ лэжьыгъэхэр утыку кърахьащ икIи увыпIэ 20-м нэблагъэ зыIэрагъэхьащ.
Зэхыхьэм кърихьэлIа псоми гукъинэж ящыхъуащ щызэрыцIыхум щыгъуэ ди гупыр утыку зэритар. Абдежым абыхэм яхузэфIэкIащ къызыхэкIа лъэпкъым къыдекIуэкI хабзэмрэ щэнхабзэмрэ екIуу ягъэлъэгъуэн. НыбжьыщIэхэр тепсэлъыхьащ Къэбэрдей-Балъкъэр Республикэм и щIыпIэ дахэхэм, абы щыпсэу цIыху цIэрыIуэхэм.
ЗэIущIэм и кIэм еджакIуэхэм «Удж хэш» къафэр ягъэзэщIащ, пэшым щIэс псори щыту Iэгу яхуеуэу.
Абазэ Лерэ.
